Hogan getuig oor Guptas en reis na IndiëBarbara Hogan, voormalige minister van openbare ondernemings. Foto: Itumeleng English/ANA Barbara Hogan, voormalige minister van openbare ondernemings, het Woensdag voor die kommissie van ondersoek getuig oor die twee keer dat sy en haar wyle man, Ahmed Kathrada, met die berugte Gupta-familie te doen gekry het. Hogan het aan die kommissie gesê hulle het slegs twee keer met lede van dié Indiese familie kontak gehad. Die eerste keer was toe Essop Pahad, wat tydens Thabo Mbeki se presidentskap die minister in die presidensie was, hulle in 2004 na ŉ middagete in Constantia genooi het. “Kathrada het as jong kind baie tyd by Pahad se huis deurgebring toe hy in Johannesburg skoolgegaan het. Hy [Pahad] het ons genooi vir middagete saam met vriende. Die Guptas was glo daar; dit was die eerste keer dat ek van hulle gehoor het. Ons het niks vir hulle te sê gehad nie. Ons het met ander mense gesels en is toe daar weg; ons het nie lank gebly nie.” Die tweede ontmoeting was nadat sy reeds uit die parlement was en nie meer ŉ minister nie. Die egpaar is deur die Indiese Hoë Kommissie vir middagete genooi. “Ajay Gupta het daar aangekom, maar hy het alleen by ŉ tafel gaan sit, blykbaar in ŉ baie slegte bui … hy het met niemand gepraat nie en ons almal net aangegluur.” Sy het verder getuig oor ŉ uitnodiging van die Indiese Hoë Kommissie, die Verenigde Nasies en vele ander organisasies wat aan Kathrada gerig is deur sy stigting. Die struggle-veteraan is genooi om by skole en universiteite in Indië te praat ter herdenking van oudpres. Nelson Mandela se verjaarsdag. Hogan sê sy was geskok toe ŉ verslaggewer van Daily Maverick haar bel oor ŉ ondersoek na die Gupta-e-posse, om haar te vra oor ŉ reis na Indië “wat deur die Guptas betaal is”. Sy sê sy het die reisrekords gaan naslaan en dit aan die joernalis gestuur. Dit het toe aan die lig gekom dat die Gupta-bondgenoot, Ashu Chawla, ingesluit is by e-posse oor Kathrada se reisreëlings. “Mnr. Kathrada is gereeld gevra [om praatjies oor Mandela se nalatenskap te lewer] en is dikwels deur Mandela self gevra om dit te doen. Ons het verstaan dit was ŉ inisiatief van die hoë kommissie. Ons het vir twee dae Indië toe gevlieg en Kathrada het by verskeie skole gepraat. Toe ek na die reisreëlings gekyk het, was dit Jet Airways. In terugskouing was dit Chawla aan wie die reisagentskap e-posse gestuur het, maar ons het dit nie destyds geweet nie.” Sy sê die joernalis het later na haar toe teruggekom nadat haar en Kathrada se reisdokumente gefynkam is en gesê “daar is nie ŉ storie nie”.